Dag 52 - KiesKerk
Dag 52 – Leef sonder spyt
Ek verbeel my nie dat ek dit alles al het nie. Maar een ding doen ek: ek maak my los van wat agter is en strek my uit na wat voor is. Ek span my in om by die wenstreep te kom, sodat ek die hemelse prys kan behaal waartoe God my geroep het in Christus Jesus – Filippense 3:13-14.
Wat is dan so "nuut" aan koninkryksmense?
Dis 'n goeie vraag, want selfs ons wat Jesus lank reeds ken en liefhet en dien, lyk dikwels nie juis nuut nie. Ons dra steeds die ou klere wat pas by 'n lewe sonder Hom, asof dit ons daaglikse drag is. Met hierdie klere aan ons lyf, verskyn ons in die openbaar. Daar word ons dan herken aan dit wat ons dra.
Talle Bybelskrywers leer ons dat ons nie meer so hoef aan te trek nie. Ons het 'n nuwe lewe, en ons het nuwe klere. Dink maar aan hoe Paulus dit in 2 Korintiërs 5:17 stel: "Iemand wat aan Christus behoort, is 'n nuwe mens. Die oue is verby, die nuwe het gekom." Dit beteken ons nuutheid strek veel dieper as veldiep. Dis ook allesbehalwe kosmeties van aard.
Hoe lyk hierdie andersheid, hierdie nuutheid presies?
Allereers: Ons weet aan wie ons behoort terwyl ons hier ons daaglikse lewe leef. Die Bybel herinner ons gereeld aan dié heerlike waarheid: Julle is duur gekoop. Julle behoort nie meer aan julleself nie; julle behoort aan die Koning. Hy is Heerser oor julle lewe en julle gedrag.
Ons nuwe gedrag gee dan uitdrukking aan ons nuwe identiteit in Christus. As jy meer hieroor wil lees, gaan kyk gerus ook na Filippense 3 en Kolossense 3. In Paulus se brief aan die Galasiërs is daar boonop 'n kernwaarheid oor hierdie nuwe lewe: Ons gedrag word nie meer deur selfsug bepaal nie. Ons kan nie langer vir onsself leef nie, maar moet leef vir Hom wat vir ons gesterf en opgestaan het.
Hieraan sal ons as nuwe mense herken word: Ons dra die "klere" van Jesus se gedrag. Hy, die Here, die Christus.
As jy in 'n resies hardloop, is daar 'n beginpunt en 'n eindpunt. Die doel is om die eindpunt, die wenstreep, te bereik. Jy kan die eindpunt net bereik as jy vorentoe kyk en vorentoe beweeg. Om die hele tyd terug te kyk, gaan maak dat jy stadiger vorentoe beweeg.
Jesus herinner ons dat ons elke dag die kans kry om vorentoe te beweeg, om so meer van sy liefde uit te deel. Ons hoef nie aanmekaar bekommerd te wees oor alles wat ons in die verlede verkeerd gedoen het nie, want dit gaan keer dat ons vorentoe beweeg. Ons kan sê ons is jammer en dan weet en glo Jesus het ons reeds vergewe.
Vandag hardloop ons resies. Merk 'n afstand af en sê waar die beginpunt en die eindpunt is. Hardloop nou resies op drie verskillende maniere:
1. Probeer die eindpunt bereik, maar kyk die hele tyd om na die beginpunt.
2. Hardloop nou weer na die eindpunt toe, maar kyk kort-kort om na die beginpunt.
3. Hardloop 'n laaste keer, maar kyk hierdie keer net vorentoe.
– Watter manier van hardloop het jou die vinnigste laat hardloop tot by die eindpunt?
– Hoekom hoef ons nie die hele tyd bekommerd te wees oor die dinge wat ons in die verlede gedoen het nie?